Почетоха Свети Георги с литургия, курбан и наздравици в Полето
В село Полето за втора година почитат Свети Георги с курбан за здраве. Строежът на параклиса, който е залепен за църквата на центъра на селото, започна преди около 2 години. Той е финансиран от Георги Григоров – жител на Полето, който изпълнява заръката  на баба Ванга да има храм с името на „Св.Георги“. След разрешението на владиката параклисът да бъде направен в двора на църквата в село Полето, той вече е построен. Отец Евгений отслужи литургия в храм „Св.Св.Кирил и Методий“  и благослови всички присъстващи, дошли да почетат един от най-големите светии в православната църква. Няколко казана фасул и много вкусотии бяха осветени от отеца, който нареждаше за още дълги години живот и здраве за всички празнуващи. Дълги трапези бяха наредени за гости, близки и приятели, дошли на празника на площада на село Полето.  Кметът на Община Симитли Апостол Апостолов, депутатът Стефан Апостолов и председателят на ОбС- Симитли Владимир Христов дойдоха също, за да запалят свещица за здраве и да поздравят празнуващите. Жителите на селото се надяват до следващия Гергьовден, параклисът да стане напълно готов и да бъде осветен. Усилената работа по него продължава.